Meddelelse i henhold til afsnit 12(2) i loven om telekommunikation af 1984 (Telecommunications Act 1984)

Forslag om ændring af alle tilladelser til operatører af offentlige teletjenester

(2001/C 279/02)

1. Generaldirektøren for telekommunikation (direktøren) meddeler herved i overensstemmelse med afsnit 12(2) i loven om telekommunikation af 1984, ændret ved loven om elektronisk kommunikation af 2000 (loven), at han påtænker at foretage ændringer i alle de tilladelser, som ministeren for handel og industri (ministeren) i henhold til lovens afsnit 7 har udstedt i perioden fra 22. juni 1984 til 29. august 2001, til drift af telekommunikationssystemer, som ministeren i henhold til lovens afsnit 9 har udpeget som offentlige telekommunikationssystemer. I det følgende benævnes disse tilladelser samlet "teletilladelser".

2. De foreslåede ændringer i teletilladelserne går ud på at udvide definitionen af overtakseringstjenester, som er omfattet af teletilladelserne, idet den nuværende definition af "kontrollerede tjenester" (Controlled Services) erstattes af en definition af "kontrollerede overtakseringstjenester" (Controlled Premium Rate Services). Generelt er det kun "live" overtakseringstjenester, der falder ind under den tidligere definition. Udbuddet af overtakseringstjenester, der ikke er "live" (f.eks. båndede overtakseringstjenester), er derfor ikke omfattet af en adfærdskodeks, som i overensstemmelse med teletilladelserne kan anerkendes af direktøren. De foreslåede ændringer indebærer, at det nuværende vilkår 22 (kontrollerede tjenester) i teletilladelserne erstattes af et nyt vilkår 22 (kontrollerede overtakseringstjenester).

3. Formålet med de foreslåede ændringer er at styrke reguleringen af overtakseringstjenester derved, at et bredere udvalg af overtakseringstjenester (ikke kun "live" tjenester) omfattes af en adfærdskodeks, der er anerkendt af direktøren. På denne måde får direktøren flere "bagstopper" beføjelser til at kræve, at netoperatørerne afbryder sådanne tjenester, der ikke er i overensstemmelse med den adfærdskodeks, der administreres af det uafhængige udvalg for tilsyn med kvaliteten af telefoniske informationstjenester (Independent Committee for the Supervision of Standard of Telephone Information Services - ICSTIS), hvis ICSTIS anmoder om det, og direktøren anser det for rimeligt at stille et sådant krav.

4. Direktøren foreslår også, at der foretages ændringer af mindre, redaktionel art i det nuværende vilkår 23 (levering af særlige faciliteter i forbindelse med chat- og meddelelsestjenester), der således erstattes af et nyt vilkår 23. Begrundelsen for dette forslag er, at det er nødvendigt at henvise til visse definitioner, der nu er indeholdt i det foreslåede nye vilkår 22, og at vilkår 23 efter direktørens mening kan tydeliggøres på visse andre punkter.

5. Teksten til de foreslåede ændringer og en beskrivelse af virkningerne findes i meddelelsen "Regulation of Premium Rate Services: Licence Modification", der blev offentliggjort den 24. juli 2001. Dette dokument findes på Oftels websted (www.oftel.gov.uk) Direktøren indkalder kommentarer til de foreslåede ændringer i teletilladelserne. Interesserede har 28 dage, regnet fra offentliggørelsen af denne meddelelse, til at kommentere ændringerne. Der bliver ingen yderligere mulighed for at kommentere de bemærkninger, der indgives i løbet af ovennævnte periode. I overensstemmelse med lovens afsnit 12(6D) anses kommentarer til de foreslåede ændringer kun som en indsigelse, hvis de ledsages af en skriftlig erklæring om, at de skal betragtes som sådan.

6. Den fuldstændige tekst til de foreslåede ændringer (og en komplet liste over de teletilladelser, der er berørt heraf) kan rekvireres hos Gabrielle Dakhama på denne adresse (tlf. (44-207) 634 87 35; e-post: gabrielle.dakhama@oftel.gov.uk).

7. Kommentarer til de foreslåede ændringer indsendes til Gavin Daykin, Regulation of PRS Consultation, Numbering Unit Oftel, 50 Ludgate Hill, London, EC4M 7JJ (tlf. (44-207) 634 53 38; e-post: gavin.daykin@oftel.gov.uk) senest den 12. oktober 2001.

8. Ifølge afsnit 12(2) i loven skal direktøren behandle enhver redegørelse eller indsigelse vedrørende de foreslåede ændringer, der indgives på behørig vis, og som ikke trækkes tilbage. Alt afhængigt af resultatet af behandlingen, og medmindre nogen af indehaverne af de berørte teletilladelser gør indsigelse mod de pågældende ændringer, påtænker direktøren at gennemføre ændringen så hurtigt, som det er praktisk muligt, efter at den lovmæssige høring er afsluttet.

9. Fortrolige oplysninger skal være tydeligt mærket som sådan og fremsendes som et særskilt fortroligt bilag. Alle bemærkninger og indsigelser, som Oftel modtager, bortset fra materiale, der er mærket som fortroligt, vil kunne beses i Oftels informationsafdeling (Research and Intelligence Unit).